রাত পোহালেই উচ্চ মাধ্যমিক, সাংবাদিক বৈঠক করলেন পুলিশ কমিশনার

কলকাতা: আগামীকাল, সোমবার ৩ মার্চ থেকে শুরু হচ্ছে উচ্চমাধ্যমিক পরীক্ষা (Higher Secondary Examination) । এই বছর উচ্চমাধ্যমিকের পরীক্ষার্থীর সংখ্যা ৫ লক্ষ ৮ হাজার ৪১৩ জন । মোট ছাত্রের সংখ্যা ২ লক্ষ ৩০ হাজার ৪২১ জন । মোট ছাত্রীর সংখ্যা ২ লক্ষ ৭৭ হাজার ৯৯২ জন । ছাত্রদের থেকে ছাত্রীর সংখ্যা ৪৭ হাজার ৫৭১ জনের বেশি । মোট পরীক্ষা কেন্দ্রের সংখ্যা ২০৮৯। এর মধ্যে ১৩৬টি হল স্পর্শকাতর পরীক্ষা কেন্দ্র ।

উচ্চমাধ্যমিক ঘিরে আঁটোসাঁটো নিরাপত্তা ঘেরাটোপ থাকবে। সেই নিয়ে চূড়ান্ত প্রস্তুতি ইতিমধ্যেই শেষ করে ফেলেছে শিক্ষা দফতর (Education Department)।

এদিকে যাদবপুর কাণ্ডকে ঘিরে উত্তপ্ত রাজ্য রাজনীতি। ইতিমধ্যেই রাজ্যের শিক্ষামন্ত্রীর ব্রাত্য বসুর গ্রেফতারের দাবিতে সরব হয়েছে এসএফআই। এই পরিস্থিতিতে যাতে কোনও রকম বিশৃঙ্খলার পরিস্থিতি তৈরি না হয় তার জন্য পদক্ষেপ গ্রহণ করেছে কলকাতা পুলিশ।

আরও পড়ুন: সেবির সদ্য প্রাক্তন প্রধান মাধবী পুরী বুচের বিরুদ্ধে FIR

রবিবার বিকেলে সাংবাদিক বৈঠক করে করেন পুলিশ কমিশনার মনোজ ভার্মা (Police Commissioner Manoj Verma) । পুলিশ কমিশনার জানিয়েছেন, পরীক্ষার্থীদের যাতে কোনও সমস্যায় পড়তে না হয়, তার জন্য পদক্ষেপ নেওয়া হয়েছে। কলকাতা পুলিশের তরফে বিশেষ হেল্পলাইন নম্বর চালু করা হল। কোনও পরীক্ষার্থী পরীক্ষাকেন্দ্রে পৌঁছতে সমস্যায় পড়লে ৯৪৩২৬১০০৩৯ নম্বরে ফোন করতে পারবে। এছাড়াও ১০০-এ ডায়াল করেও সাহায্য পাওয়া যাবে। ফোন পেলেই দ্রুত পদক্ষেপ করা হবে।

সেইসঙ্গে পুলিশ কমিশনার জানিয়েছেন, যাদবপুর অঞ্চলটি পুলিশের বিশেষ নজরে থাকবে। পর্যাপ্ত পুলিশ মোতায়েন করা হবে যাদবপুর ও কলেজ স্কোয়্যারের আশপাশের এলাকায়। কোনও অপ্রীতিকর পরিস্থিতি তৈরি হলেই পদক্ষেপ করা হবে। সেইসঙ্গে সক্রিয় থাকবে ট্রাফিক বিভাগ। বাসস্টপ ও স্টেশনে বাড়তি সর্বত্র বাড়তি নজরদারি চলবে। চলবে পর্যাপ্ত বাস। কিয়স্ক ও গুরুত্বপূর্ণ মোড়ে সিভিক ভলান্টিয়ার ও রাজ্য পুলিশের কর্মীরা উপস্থিত থাকবেন, কোনও প্রয়োজনে তাদের সহায়তা পাবে পরীক্ষার্থীরা।

সোমবার একাধিক কর্মসূচি রয়েছে এসএফআইয়ের। রবিবার বিকেল থেকেই পথে নেমেছে বামপন্থী ছাত্র সংগঠনটি। রাজ্যের বিভিন্ন জায়গায় মিছিল ও অবরোধ শুরু হয়েছে।

যদিও এদিন বাম ছাত্রনেতা সৃজন ভট্টাচার্য আশ্বাস দিয়ে জানিয়েছেন, রাস্তা অবরোধ করে কোনও ছাত্র ধর্মঘট করবে না বিশ্ববিদ্যালয়গুলি। পরীক্ষার্থীরা যাতে কোনও সমস্যায় না পড়ে সেদিকটা খেয়াল রাখা হবে।

দেখুন অন্য খবর: